Tom Behnke (KF), 2014-01-30:
Tak for det.
Da jeg sad og læste det her lovforslag igennem, kunne jeg ikke lade være med at komme til at tænke på en af de store beskæftigelser, jeg har haft i min have, nemlig at fjerne skvalderkål.
Sagen er, at ligegyldigt hvor meget man hiver og slider i det her skvalderkål, er det eneste, man får, større og større bunker af kompost, man kan køre væk.
Hvis ikke man kommer ned og får fjernet rødderne, bliver problemet ved og ved.
Man er simpelt hen nødt til én gang for alle at tage sig sammen og så sørge for at fjerne det hele.
Når først det er sket, er man af med problemet.
Det tænkte jeg lidt på her, for det lovforslag, vi står med her, er jo dybest set bare en række småjusteringer af eksisterende ordninger.
Der er ikke noget nyt her, der er ikke nogen nytænkning, det er småjusteringer det ene sted og småjusteringer det andet sted, og så håber man på, at man på den måde har løst problemerne.
Det har man jo ikke!
Man bliver nødt til at tænke nyt, man bliver nødt til at gøre noget helt anderledes radikalt.
Der er ingen tvivl om, at alt det, der er gennemført af lovgivning, selvfølgelig er noget, som har virket.
Vi hørte også, at fru Trine Bramsen først forsøgte sig med, at det skulle være den nuværende regering, der havde æren for det, men det er selvfølgelig politiets fortjeneste, at der sidder så mange kriminelle bandemedlemmer i fængsel, og det er sket på baggrund af de regler, som VK-regeringen fik gennemført.
Det skal vi lige huske på.
Det har selvfølgelig virket et stykke ad vejen, men det har ikke været nok.
For vi har stadig væk massive problemer med kriminelle bandemedlemmer, rockermedlemmer, der skaber utryghed i vores samfund – helt uhørt meget utryghed!
Når man tænker på, hvor relativt få de mennesker i virkeligheden er,
burde alle vi andre stille os skulder ved skulder og meddele de der mennesker: Nu er festen slut!
Det burde vi jo gøre, men det gør vi ikke, vi overlader det til lovgivningen og til politiet, og vi må jo så arbejde videre på den måde, og det gør vi så.
Noget af det, der har slået mig ved lovforslaget her, er, at man gør det lettere at flytte negativt stærke fanger fra et fængsel til et andet fængsel, og der sidder jeg bare og tænker, om det ikke var en af de love, vi helt skulle ophæve.
Hvorfor har man overhovedet nogen som helst rettigheder som indsat i et dansk fængsel, med hensyn til hvor man skal sidde og afsone?
Det skal man da ikke have.
Hvis det er sådan, at myndighederne vurderer, at det er bedre, at man sidder i et andet fængsel end dér, hvor man sidder i dag, skal de da bare kunne flytte vedkommende.
Det her er jo ikke et tillidsmandskursus på Lo-skolen, det er et fængsel, vi taler om.
Prøv nu at gøre et eller andet.
Så går man ind i den her bestemmelse, § 81 a, om dobbelt straf til bandemedlemmer og rockere, og der skal jeg blankt erkende – jeg påtager mig gerne det fulde ansvar – at det jo er en paragraf, der slet ikke blev formuleret i sin tid, sådan som den politiske vilje var til det.
Det politiske ønske var, at rockere og bandemedlemmer skal have dobbelt straf, når de laver banderelateret kriminalitet, og så har man åbenbart fået formuleret en paragraf, der er så snørklet, at den stort set ikke har været brugt endnu.
Jeg tror faktisk ikke, den har været brugt endnu.
Der er så mange kriterier og betingelser, der skal være opfyldt, før man overhovedet kan bruge den, så den ikke har været i anvendelse.
Nu prøver man at justere en lille smule på det, og så ser man, om ikke den bestemmelse kan bruges.
Næh, det kan den ikke.
Altså, det er jo ikke rimeligt, at man stiller som et kriterie, at den eneste mulighed, der er for at give dobbelt straf, er, hvis rockere og bandemedlemmer er i en aktiv intern konflikt med hinanden, hvor de aktivt skyder på hinanden.
Det giver ingen mening!
Det er jo ikke lige præcis i den situation, men når de laver al deres anden kriminalitet, narkokriminalitet osv., at der bare skal være dobbelt op på straffen.
Så det var et af de steder, man virkelig kunne gøre noget, hvis man ville.
Det sidste, jeg skal nævne her, er prøveløsladelse.
Det, regeringen kommer med, er sådan set udmærket, det er ikke det, men det er bare slet, slet ikke nok.
Nu lægges der et kriterie ind om, at når man er prøveløsladt, er det et vilkår, at man ikke må ses med andre bandemedlemmer og rockere.
Ja, o.k., det er fint nok, ingen skade i det, vi støtter det, men det er jo ikke nok.
Alene det, at man stadig væk er erklæret rocker- eller bandemedlem, gør jo, at det ingen mening giver at blive prøveløsladt.
Prøv at høre her, formålet med prøveløsladelse er, at man skal prøve at leve en kriminalitetsfri tilværelse, og det er ikke det, man gør, når man er rocker- eller bandemedlem.
Så der skal selvfølgelig overhovedet ikke være mulighed for prøveløsladelse, men fred være med det.
Jeg vil konkludere, formand, at vi er positive over for forslaget, men det er slet ikke nok.